khistorydata/jeongjo-sjw-relations huggingface dataset:
정조 23년
己未三月二十四日辰時上詣景慕宮展拜入侍時行都承旨閔台爀左承旨宋銓右承旨金啓洛左副承旨鄭尙愚右副承旨朴基正同副承旨沈象奎記事官金啓溫假注書李允謙記注官承膺祚編修官洪樂游檢校提學鄭民始一直提學徐龍輔二直提學李晩秀檢校待敎李存秀以次侍立時至通禮跪啓外辦上具翼善冠衮龍袍乘輿由交泰門永淸門出明政門弘化門進發由館峴至觀旂橋降輿步過館洞口仍又乘輿左右通禮前導入宮大門降輿入齋殿命尙愚入侍尙愚進伏命綸音裹以紅袱奉安于廟內尙愚承命奉安少頃出齋殿門詣板位行再拜禮仍詣廟內奉審訖還御齋殿命尙愚象奎龍輔晩秀存秀等入侍尙愚等以次進伏又下綸音命晩秀讀訖命書傳敎曰大臣卿宰三司諸臣齋殿門外皆令來待以今下洞諭綸音讀宣事該房知悉上曰二品以上三司諸臣皆令詣閤成班而且置一案床於班前事分付賤臣承命出傳敎晩秀曰卿持此綸音奉置於外班案上令引儀唱大臣以下跪卿其逐句懸吐高聲宣讀俾各聽悉而宣讀後禮房承旨又傳筵敎曰凡今在廷之臣孰不知明義錄義理之嚴於斧鉞炳若日星而其源之自某年所由來則猶有未諦者以其某年義理之不少槪見於明義錄中故也如是而某年義理與明義錄義理看作兩件向來筵敎雖略示其前後一揆特以文字之未及渙發使之曉解者只緣不忍言不敢道至于今二十四年矣玆因鄭妻之事有此宣綸之擧一則體昔年因心之友闡揚聖德歸美昔年也一以明明義錄義理之接續於某年義理而尤有所增重焉昔日之看作兩件者始可知其合以爲一則其欲不外於某年義理者聞此敎而曰當乎否乎奉承乎不奉承乎達宵呼燭來此誕宣尙亦有知予心者蔽一言曰歸美闡徽於昔年溯源增重於明義此兩段事承旨傳此筵敎後不必强迫亦不在多言從違間指一歸奏可也晩秀承命奉出宣讀訖尙愚又承命奉傳筵敎秉模曰伏聞綸音中屢千萬言臣固不勝感咽而但得借方寸之地則亦有所仰達之辭矣煥之曰綸音中義理至精至微如臣不讀書者未敢諦解自今退而讀書然後可以仰達矣尙愚以此回奏上曰求對云者卽謂未節拍之事也一番濡毫乃是迫不得已之擧則俄者下敎後南面北面曰君曰臣豈忍更提此事乎綸音一出前日之看作兩件義理今始洞晳源頭矣且於敵以下若謂爲親歸美則爲他人者亦不可更言其如此如彼況是不忍言不敢提之事乎大臣之求對未知何事而予則不忍更提此言矣俄敎不啻丁寧而如是强聒者必欲同歸於夷狄禽獸之域此不可以爲臣盡臣分言到今雖大臣敬禮有不可顧當斷不饒貸任自爲之之意更爲傳諭可也尙愚承命出傳秉模曰臣之求對非爲此事而嚴敎若是荐降臣不敢不奉承矣煥之曰向來以鄭妻事初下傳敎若還收則當奉承下敎矣尙愚以此回奏命書傳敎曰時原任大臣入侍賤臣承命出傳與秉模煥之等偕入進伏又命銓象奎民始龍輔晩秀公轍祖淳等入侍銓等以次進伏秉模等曰侵早勞動酬應實多聖體候若何上曰一樣矣秉模曰俄伏見綸音下者始知明義錄義理所由之源綸音一出鄭妻之罪尤爲彰露則臣敢不奉承下敎而臣之求對者殿下靜攝之餘臨御齋殿雖一日二日百日千日坐待諸臣之承順然後當還宮爲敎臣欲以此求對仰請回鑾而至伏承嚴敎臣不勝惶懍矣上曰不必以嚴敎言予果臨御卄四年未嘗言某年義理年前雖一番擧說於筵中而傳敎則今始初下以其不忍言不敢道之故也爲臣欲盡臣道則至於鄭妻事卿等豈不欲爭執而予亦豈不思所以闡徽歸美之道乎今番則不得不如是爲之俾知爲臣盡臣之道爲子盡子之道予之此敎卽可以忍言之言言之也初非以不忍言之言言之也大抵明義錄之獨爲見行不如寓某年義理於其中然後可使一世曉然知所由來之源而今番綸音一以歸美昔年闡揚聖德爲主一番驟看則雖難諦悉細究厥由不難辨其精微處凡今北面於庭者若不欲以明義錄義理寓續於某年義理則已不然則豈忍使予更提此不忍言之言耶先朝宣仁門殿座時有嚴處分故相金在魯以下亦不敢不奉承聖敎則雖曰同行異情昔之諸臣猶爲奉承況今義理之愈爲彰明者乎顧今凡事每以姑息挨過爲目前之計不誠甚矣鄭妻之入處京第卿等果不知而然乎此則不可不一番出場以爲收斂之道而且以春謁後洞諭爲言故齋所如是誕宣莫非爲卿等地則奉而行之爲十分道理也若關係呼吸如周公之於管蔡之地則事無不可爲之而其外少有可以紓緩不必膠柱鼓瑟處宜思十分完備周公若易地則亦必爲舜之所行矣今玆所以究竟不出於闡揚聖德恢公大義此兩件事切欲一諭於卿等故玆以召接而判府事之俄者所請向來傳敎還收事今此綸音出後向日傳敎無係關卿以擧條陳達則予當賜批矣煥之曰人臣去就惟義是視臣之向來屛退今者冒進非敢曰進退俱得其宜而區區秉執之必欲嚴大防明大義則竊自以爲前後一致向日之傳敎實有不敢奉承者今日之綸音又有不敢不奉承者誠以渙諭剖析昔年之懿美由是而益闡麟經之微旨由是而益著於是乎鄭妻貫盈之罪無所逃於覆載之間而明義一部之書亦將愈見其悠久鞏固永有辭於天下萬世矣嗚呼倘非聖人之達孝精義參互經權之際其孰能與此哉第伏念向日傳敎中全宥之句及䵝昧二字竊恐聖慮猶未及細檢而四方之驟見者若或錯認以厥罪之全宥則其爲不逞輩蹢躅覬覦之憂當如何哉綸音一頒之後所以裁量於處分之間者亦旣昭揭日星則前此傳敎之終靳收還在本事無所輕重而其有關於日後之虞憂則如彼伏乞聖明特賜還寢使大防愈嚴大義愈明焉上曰綸音足以徵信傳敎可謂衍文前此傳敎中䵝昧云云雖指似宥非釋事面苟艱之謂而易致混看卿言是矣至於全釋云云亦謂出置罪名之分揀也然而其傳敎欲還收則亦何可靳持乎特許所請以今下綸音施行可也煥之曰今日綸音一篇義理實出於春秋之筆法臣等何敢贊一辭而至於全宥全釋之句終恐有合商量處故敢此仰達竝加三思區區之望矣上曰全宥全釋之本意雖已詳言猶以爲如何則及今事端帖然義理昭然之後何必相持於無甚關係之句語乎綸音中全宥全釋句語以命釋改書下此乃闡徽歸美以外一以勉屈曲循爲敬禮大臣之道欲使卿等去就綽有所據也竝出擧條仍命大臣先退民始曰臣之平生藉手卽明義錄義理而致位至此亦以此也今日綸音頒下後雖不敢不奉承自今筵退實無面目之可顯矣上曰卿是明義錄主人也今番宣綸後義理尤爲炳然彰明則卿亦光鮮矣仍命權退又命外辦入之通禮跪啓外辦上乘輿出宮大門承史侍衛如上儀至觀旂橋降輿步過前路命象奎傳宣下敎於祗迎儒生曰爾等今則無病好在否晩秀奉敎宣布以諸生意仰達曰皆好在云矣上曰俄者綸音泮長必宣讀俾各知悉可也象奎出傳上乘輿由館峴入弘化門明政門命解嚴仍入永淸門交泰門還內諸臣以次退出
정조 23년
行都承旨閔台爀坐左承旨宋銓坐直右承旨金啓洛坐左副承旨鄭尙愚奉審進去右副承旨朴基正坐直同副承旨沈象奎內閣直注書柳台佐呈辭在外金啓溫仕假注書李允謙仕直事變假注書未差
정조 23년
朴基正啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 23년
傳于鄭尙愚曰禮房承旨馳詣明陵奉審摘奸局內諸陵一體奉審以來
정조 23년
摠戎使前望單子入之李邦一落點
정조 23년
朴基正啓曰新除授摠戎使李邦一卽爲牌招傳授密符及敎諭書何如傳曰允
정조 23년
朴基正以御營廳言啓曰本廳哨官金命龜身病甚重勢難察任改差何如傳曰允
정조 23년
敎摠戎使李邦一書王若曰重宸聽鼙政軫在心之簡摠營授鉞爰紆注意之私昔旣優爲今何多誥顧玆海東鎖鑰最重城北關防水陸相連於沁喬左右擁掎角之勢金湯克壯於畿甸緩急成羽翼之形殆同兩營之設施爲任亦重邇來百弊之層出厥簡誰膺惟卿韜靲令譽钁鑠宿將聲績夙著於制閫內外歷試之俱宜委任寔重於登壇前後眷注之冞篤玆授卿以摠戎使卿其祗服寵命懋恢良圖屢驗其才亦知盤根之利器前度今又何異宿路之輕車於戲摠錢穀金兵之煩可見已試之效勉苞桑衣袽之策宜體申命之衷故玆敎示想宜知悉知製敎尹益烈製進
정조 23년
己未三月二十五日辰時上御便殿同副承旨入侍時同副承旨沈象奎假注書李允謙記注官承膺祚編修官洪樂游以次進伏訖上曰太學恩杯詩集今已印出從當頒賜抄啓文臣金履載金近淳姜浚欽金啓溫李弘謙使之入來於鑄字所書寫命除可也仍命退承史以次退出
정조 23년
行都承旨徐龍輔未承牌左承旨宋銓坐右承旨金啓洛坐直左副承旨鄭尙愚坐右副承旨朴基正坐直同副承旨沈象奎內閣直注書柳台佐在外金啓溫仕直假注書李允謙仕事變假注書朴昌擧仕
정조 23년
金啓洛啓曰大司憲李城輔執義高宅謙在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
任百禧改差代以朴昌擧爲事變假注書
정조 23년
傳于金啓洛曰諫長聞有親病許遞前望單子入之
정조 23년
大司諫前望單子入之閔台爀落點
정조 23년
傳于朴基正曰都承旨前望單子入之待下批待開門牌招
정조 23년
都承旨前望單子入之徐龍輔落點
정조 23년
傳于朴基正曰騎馬一匹待開門立之史官一員待命
정조 23년
沈象奎以兵曹言啓曰卽接東道參軍張東玉牒報則御營廳所授肅靖門東邊第三城廊近處體城二間許今日頹圮云令繕工監堅實圍排分授軍門急速修築而把守軍兵亦令該軍門量宜定送限修築間嚴加守直之意分付何如傳曰允
정조 23년
沈象奎以御營廳言啓曰本廳字內肅靖門東邊第三城廊近處體城二間許頹圮處令繕工監把子堅實圍排分授軍門急速修築而把守軍兵亦令該軍門量宜定送限修築間嚴加把守事自兵曹草記矣修築則卽爲擧行而出番鄕軍二十名將官率領限修築間輪直嚴加把守之意敢啓傳曰知道
정조 23년
沈象奎以備邊司言啓曰卽見水原留守徐有隣狀啓則以爲本府還上秋各穀合爲三萬七千石而丁巳以前還分必在三萬石之外自昨年減耗半分定式之後還分見縮多至一萬數千石故農務方殷之時種糧排比未免苟艱留庫秋各穀一萬八千五百石中租五千一百石米四百石太五百石合六千石特許加分事請令廟堂稟旨分付矣本府分留之法尤宜謹嚴而事情旣云如此所請不至過多特爲依施而第念除耗之後便是改色其利莫大前之避還者漸當以多受爲計此非指今年而言來頭此弊勢似必至以此意一體申飭何如傳曰允
정조 23년
己未三月二十六日辰時上御重熙堂左承旨入侍時左承旨宋銓假注書李允謙記注官承膺祚編修官洪樂游以次進伏訖命書光陵忌辰祭受押單子判付訖銓曰昨聞槐院下吏言冬至副使行關於本院以爲使行齎去表文九度還出來龍亭鼓吹預爲備待於慕華峴事知委云矣上曰何必爲龍亭鼓吹承文提調出往畿營待其入來卽爲洗草事分付上曰夏享大祭獻官單子持入賤臣承命持入上曰禮判黃昇源屢差獻官且年老今番則以吏判李時秀塡差改付標以入可也仍命退承史以次退出
정조 23년
己未三月二十六日辰時上御重熙堂右副承旨入侍時右副承旨朴基正假注書李允謙記注官承膺祚編修官洪樂游以次進伏訖上曰各陵奉審承旨鄭尙愚今日當入來耶基正曰昨日雨勢薄暮連霔諸陵奉審昨日內似未及爲之今日雖當復命亦必差晩矣命書公事判付訖仍命退承史以次退出
정조 23년
行都承旨徐龍輔坐左承旨宋銓坐直右承旨金啓洛坐左副承旨鄭尙愚坐直右副承旨朴基正坐同副承旨沈象奎坐注書柳台佐呈辭在外金啓溫仕假注書李允謙仕直事變假注書朴昌擧仕
정조 23년
鄭尙愚啓曰來初一日輪對日次矣敢稟傳曰當次人受點後日次待之
정조 23년
鄭尙愚啓曰時原任大臣有稟達事率禮堂請對矣傳曰入侍
정조 23년
備忘記防垣萬戶金仁國下直長弓一張長箭一部片箭一部筒兒一箇賜給
정조 23년
吏曹啓目粘連觀此戶曹參判金履翼上疏則以爲臣將出疆則見帶戶曹參判及內資提調之職令該曹卽速遞改亦爲白有臥乎所本府地部佐貳之任間已許遞差代今無可論是白遣所帶提調之任則曾前出疆之臣多有仍帶是白乎矣宰臣兼帶遞仍當否臣曹不敢擅便上裁何如啓依回啓施行爲良如敎
정조 23년
傳于鄭尙愚曰賞典有擧行者戶曹參判未差之代前望單子入之待下批牌招察任
정조 23년
戶曹參判前望單子入之李書九落點
정조 23년
兵曹啓目粘連厚州鎭新創公廨時監董人折衝金兌采閑良崔達衡旣是土着實績之人新設邊鎭宜有拔例激勸之道竝帖加成給何如啓邊鎭新設效勞之土校宜有拔例論賞帖加段以賞加施行今日口傳下批卽爲下送爲良如敎
정조 23년
鄭尙愚以禮曹言啓曰毓祥宮展拜取稟草記傳曰宮謁後更稟可也事命下矣展拜吉日以何間推擇乎敢稟傳曰待秋更稟可也
정조 23년
朴基正以吏曹言啓曰永川郡守李秉淳卽爲下送後草記事命下矣自臣曹催促今方下送之意敢啓傳曰知道
정조 23년
徐龍輔以漢城府言啓曰每式年成籍後五部帳籍江都件例於翌年春臣府郞官持往江都舊籍曝曬竝與新籍藏置矣戊午式帳籍發遣本府郞廳藏置等事依例擧行而帳籍封裹雜物亦依前例令各該司進排而領去官吏所騎馬及帳籍載運馬令該曹題給何如傳曰允
정조 23년
送伯恭至鵝湖會陸子靜兄弟古詩進士成烈三上孤舟問津滄洲晩洙泗活波淸一帶手攀眞花夫子門一貫道合乾坤大牛山草木元氣傳萬古只麽巖巖泰水流山靜川月滿濂溪草綠歸蓮蓋師門大統河南宅古聖心法千年賴陸郞講學新有名伯兮季兮鵝湖會鵝湖一派流何地坐看桃花九曲外誰識斯人道高下但聞來客聲灸膾故人杖屨山扉出遠郭寒蟬送淸籟知君片心衝千古手織雲漢鑑人最耳目聰明同我德古鏡磨來光不昧揖送之子湖上路西風嫋嫋催行旆子將西去看二子二子令聞無已太討講較看吾道正恐差一毫斯爲害五更難唱明月上千仞鳳翔春風藹論道論文方夜何汪汪決我江河沛尙質吾知可從文先素由來宜後繪只尊德性惟無本涓流拳石諸胡奈山居不見遊人來玉女峯前白石澮手障百川歸于海象山一面披雲靄
정조 23년
同題二十韻排律進士趙學駿三上傾湫倒海派汪濊導水之東東又會李子孤城喜拔留陳君覇鐵嫌與沛愁聽叢薄衆狐迷思作梧岡雙鳳翽脊擔斯文有嫡傳力排異說爲深害脈苗自信杏壇來氣味那容蔥嶺帶吾道日孤共濟誰交情歲久相知最江西頓悟誤人多河北深憂如敵大硬定徒言性有眞應酬不識心無外舍人家裏舊規存著作省中餘馥馤鹿洞學儀昔與評鵝湖別酒今將酹春蘭秋菊各殊耶金季玉昆其可奈妄儀濂溪太極圖虛粧天笁文殊繪二强方設晉君壺四勿須揮顔氏旆是子曾知儘俊英此時何忍令狼狽蘭金斯世果誰如葭玉他年宜爾賴玉嶂古今揚日星金谿曉夕迷雲靄一心惟願似蓬麻衆衆皆同耽灸膾秋沼珠荷好轉移夜衢銀燭開昏昧旁規有省日三爲仰覩無私天四蓋邪正辨明只在斯竊欽指導仁心藹
정조 23년
武夷櫂歌賦進士李東師三上一穹昊邈其歷覽縆瑤琴之峩峩而龍門之正韻接龜山之遺操山紅綠兮偃蹇又櫂歌之瀏瀏來吾道夫正路曰汝聽夫昌辭台洛濂之後學蓋寓志於歌詠往往摭天招隱悠悠發於感興數千載而倡學三百篇之餘音靈芝煌其歲暯悵蘆峰之幽庵佳山水於武夷任閑漢之占取紛蒼翠之窈窕更紺寒之縈紆峰一曲而水回導漁舟之迤漫霜杞菊兮下淪抱大道兮盤桓憂桃源之別天示滄洲之餘波濃三盃之濁酒有祝融之豪思搴淸流兮擊汰余所樂者在玆肇發靷於前川久移艦於中洲盈科後而進進聖人域於上頭騁神斧之揮霍創道廬之精微伊無限於意味下千古兮歌長樂夫山之至理寓之心而正聲天風來而水靜淡夫予之元氣虹橋斷而悵望海田漭而深造山一回而二回爛聖門之循序于一朝而豁然好開顔於桑麻蹇招招兮不來彼游人其何知方其歌也有思手之舞之足蹈投蟬聲之畏友問龍川之豪士臨風怳其一唱將以啓我後人流洙泗之正脈闢紫陽之眞源歌十篇兮逖聽仰吾師之遺韻
정조 23년
擬宋句淵謝諭以性喜泉石可進職與山川近郡表進士李志淵三下一常近雲蓬萊方切與有榮之懇居然我泉石特降可除郡之音地不偶然天必從欲伏念臣有山澤志趨禁闥班跡廁玉筍幸荷昵侍之寵身處巖穴安有隱淪之風每感知莫如乎固幸官亦榮矣自念山林膏盲之癖每切巖泉棲息之思物外馳夢魂之勞夙有願逍遙林壑閑中作管領之所何處是淸淺石灘煙霞棲身白太傅之香山徒想雲樹矯首歐陽子之穎水頻望第玆風雲之昵陪恐負泉壑之宿契靑春紫禁非無近君王之榮白石淸溪莫遂閑主人之願殊李泌隱衡岑之跡難期許其歸之私異陳搏買華山之規敢望此維與之眷何圖諒素性之念忽荷與近郡之恩適我願兮知林泉之有癖縻爾爵也許邱水之與居百里借優遊之方地遠紅塵紫陌一隅任放浪之趣身在靑山白雲徒感揆余情之衷何安爲臣地之寵簪筆之邇列暫謝是何聖眷之出常流峙之名區俾歸實幸微願之得遂某山某水敢詑一身之棲遲爰處爰居自此半生之偃仰玆蓋伏遇皇帝陛下大有爲主家人視臣各遂其生克著囿中之德無願不獲每軫體下之仁遂令駑恣亦被鴻渥臣敢不俯承與郡之命仰答進職之私日月光依縱愧贊明時之譽雲林跡寄庶效歌聖澤之忱
정조 23년
己未三月二十七日卯時上御誠正閣時原任大臣率禮堂請對入侍時左副承旨鄭尙愚假注書李允謙記注官金錫泰承膺祚左議政李秉模判府事沈煥之禮曹判書黃昇源參判南公轍參議金祖淳檢校提學鄭民始原任提學金載瓚原任直提學徐龍輔鄭大容檢校直閣沈象奎以次進伏訖秉模等曰雨勢連霔日氣湫濕聖體候若何上曰一樣而昨夜亦未解衣而寢矣廟宮春謁今已展誠且連得好雨心界稍安寢食亦得以復常矣秉模等曰王大妃殿氣候何如上曰一樣矣秉模等曰惠慶宮氣候何如上曰近日則快復常度諸節比昨冬尤有勝焉伏幸萬萬矣秉模曰慈宮問安之平復卽國家之大慶而湯劑則殿下必自內嘗進故外間漠然不知以已往焦遑之心仰度則到今慶幸有不容仰達者先朝以直宿十日後當爲稱慶曾有下敎而今番則外間旣不知故雖未請直宿自上屢朔侍藥不可但以十日直宿言旣有稱慶之例則豈可不爲於今番乎況聖候康復臣民莫大之慶懽欣蹈舞大小同情則合慶稱賀在下之情與道理有不可已故臣等玆率禮堂仰請於前席願承下敎矣上曰自昨臘二十八日有慈宮問安至二月旬間首尾四十餘日彌留旣不直宿故卿等亦未聞知而其時焦灼之心難以形喩乃於二月旬後幸得差減至今月漸臻勿藥今則寢睡水剌猶勝於昨冬以前見今夜朝之氣乍有寒意而常時必御細縷緋衣以此觀之則快臻常度可以仰認矣其爲慶幸何可勝言然則於予心必欲稱慶飾喜者豈待卿等之言而直宿後稱賀旣有先朝受敎以直宿十日定式國家則格例不可不遵守且慈宮撝謙之德不欲張大其在承順之道不敢强請矣秉模曰直宿非別事也問安旣爲四十餘日則比諸十日直宿尤有加焉合慶陳賀實叶臣民之望矣上曰以其時焦遑之心推之陳賀猶不足以稱其慶而稱慶旣有受敎賀儀勢難仰請當別下傳敎以施賞典於藥院一以爲飾慶一以爲中外咸知平復之慶好矣煥之曰直宿不過節目間事今番則無直宿之稱而其間聖心之焦慮一倍於直宿時以此推之今日之齊聲仰請者不可不允從矣上曰自慈候愆度後數十日內髮已半白其時焦熬之狀外庭何以知之予但日夕默禱於皇天祖宗幸賴默佑之眷有此康復之慶予心之歡欣蹈舞雖以一慶字不足以形容而今又有卿等之請予豈敢歇後乎雖欲轉達於慈宮以慈心謙挹之德必未蒙允矣昇源曰大臣旣已仰達矣四十餘日焦遑之餘今旣平復賀禮之格例有無不必更言願從臣等之請焉公轍曰不爲直宿而遽然稱賀以其有違於格例聖意雖甚鄭重今番莫大之慶賀儀之格例有無有不可顧乞蒙允從焉祖淳曰向來以直宿之未得如例爲之聖念每常耿結矣特許群下之請以盡前日未直宿之餘懷恐合十分道理亟下兪音焉民始曰稱慶卽問安後稱慶也以今日慈候平復仰度聖心之慶忭則臣民莫大之慶無加於此向來不爲直宿亦是闕禮臣等之仰請賀禮有不容已矣上曰卿等今日之入來中外聞之者始知有慈候之平復卿等所請之言亦足爲飾喜矣秉模曰大抵朝廷事間或有文具而此事則決不可不得請乃已殿下雖下縷縷之敎而臣等旣發端亦豈敢油然而退乎殿下之曰有格例乃是至當之敎鄭重持難亦或然矣而屢朔憂慮天顔有非昔之歎以此思之慈候今日之復常賀不容口其所稱賀之道豈可虛徐仍置乎更加三思焉上曰何必更言乎秉模曰臣等旣率禮堂陳請而未蒙兪音下情不勝抑鬱矣上曰以卿等仰請之意當下傳敎頒示中外矣仍命書傳敎曰大臣禮堂以慈宮平復後賀儀事求對陳請而以予歲後四十餘日焦遑之下情逢此快復之慶其爲歡欣忭祝何以容喩況典禮所在飾喜伸誠之道尤豈必遲待群請而直宿滿十日然後請賀論賞先朝有定式受敎則今番旣不直宿賀儀不可擧行至於提調及待令醫官等不爲如例論賞亦豈無酌量酬勞之典乎湯劑雖不議進茶屬之及時適用遄得勿藥之喜首醫之功大矣醫官康命吉當除牧使而姑難出外內寺馬一匹面給銀子十兩賜給醫官李周憲茶飮煎入效勞甚鉅加資藥院賞典則與直宿稍間提調連日扶病仕進誠勤可感藥房提調金文淳熟馬一匹面給封入者雖不過忍冬神曲而奏功在此待令醫官李惟鑑上掌務官李命鎰加資中官掖屬藥院員役等竝依書啓判下施賞上曰肅廟朝痘候平復後首醫輩多蒙異數蓋古則痘患不入於闕內而肅廟朝始有之故矣今番首醫康命吉效勞實多渠之所未經者卽牧使也切欲特除一牧而無可合處驪牧楊牧坡牧中醫官輩或有得除之例耶民始曰坡牧已爲防禦使今無可論楊牧則雖或有曾經者而三輔重地不可以醫官輩差送至於驪牧無所不可矣上曰日日待令姑難出外故爲先錫馬而於渠大失望矣其子康晉三自銓曹擬除一麾亦似無妨也敎秉模曰次對不遠而卿旣登筵有何可稟之事耶秉模曰別無今日稟處之事而春煦舒長開講漸緊諭善擇差事不可不及今稟定矣上曰予之講書院時朴諭善外又有左右兼諭善今亦依講書院例抄選卿宰中雅望者以爲兼諭善輔導於講學宜矣以古列言之宣廟朝先正宋時烈宋浚吉爲左右諭善而金佐明則爲兼諭善卿其出擧條定式可也秉模曰元子宮講學近因諭善不備未免間斷春煦舒長寸陰可惜而右諭善李城輔尙不上來雖以衰病爲辭前後敦勉之敎未嘗施以虛禮欲其待春登途則以其仰體之心似當從近入城而顧今開講不容一日虛徐更下招延之音期有幡然之喜實爲目下先務故敢此仰達矣上曰依爲之秉模曰右諭善雖於上來之後逐日進講恐難自力謹依講書院已例山林所帶則爲實諭善正卿亞卿中差出左右兼諭善仍倣賓客之制推移進講或値諭善有故之時則僚屬二員入對開講如賓客不參時春桂坊陪講之規則官制旣有依據講規可無作輟故敢此仰達矣上曰判府事之意何如煥之曰諭善之置實兼參以國朝故事旣有可據講規如是然後睿學可以緝熙臣亦與左相之意無異同矣上曰卿等之言好矣依爲之秉模曰前應敎李魯春金羲淳自是堂下久次而近來通政亦甚乏人此兩人地處文學俱合陞用故適因言端敢此仰達矣上曰依爲之竝出擧條上曰元子所讀論語第七卷今幾盡讀固無待於諭善之來不來而遇物之誨事面亦然更當有招延之音矣又敎曰後日次對當言之而開卷第一義卽擇選吉士也如無士氣則國何以爲國乎如欲循名責實培養士氣固當抄擇宿德之士以賁笙鏞之治當其選上也寧有色目之可論乎卿須以廣求博訪爲念而此後以朝廷事召接之時則以此當爲初筵第一義矣煥之曰雖或不足於文學而以重厚者抄選則似好矣上曰卿言果好矣仍命大臣諸臣先退命書公事判付訖仍命退承史以次退出
정조 23년
己未三月二十七日辰時上御重熙堂右副承旨藥房提調同爲入侍時右副承旨朴基正假注書李允謙記注官金錫泰金景煥藥房提調金文淳以次進伏訖上敎文淳曰以慈宮患候平復大臣率禮堂仰請賀禮以予歡欣慶忭之心雖有加於陳賀之稱慶尙可爲之而但格例之外故未果許之俄有傳敎於大臣入侍時卿則昨冬嘗藥之任亦云多勞所以有廐馬賜給之命卿果聞之否文淳曰臣俄於政院伏見傳敎下者慈候今已康復聖候快臻常度臣亦與榮於錫馬之典其爲慶幸不可勝達而第蒙罔功之賞尤切惶感矣上曰卿可謂有福此後吉祥事則當召卿共之矣本院員役等賞典書啓詳細照檢爲之無或一人之遺漏也文淳曰本院上掌務官依例載錄於別單中而下掌務官亦以茶飯奉持間多出入此亦入錄乎上曰雖水工軍士輩其時效勞者盡爲書入可也仍命文淳先退擧行又命書公事判付訖仍命退承史以次退出
정조 23년
己未三月二十七日未時上御便殿同副承旨入侍時同副承旨沈象奎假注書李允謙記注官金錫泰金景煥檢校提學鄭民始原任直閣南公轍金祖淳以次進伏訖上曰都承旨左副承旨入侍出榻敎錫泰承命出傳行都承旨徐龍輔左副承旨鄭尙愚進伏上曰鑄字所抄啓文臣入侍錫泰承命出傳與抄啓文臣金近淳金履載姜浚欽金啓溫李弘謙偕入進伏訖上敎民始等曰花事已爛今日欲與卿等賞花於苑中而雨勢如此姑令入侍於便殿以盡一日之醉耳古人則酒戶甚寬風流氣槪多見於酒中傳以爲美談近來則此亦降殺間雖有酒人名者出入近密則以斷飮爲一副當規模如是而有甚可觀者耶今日則不醉無歸可也仍命宣饌敎民始曰卿則酒戶何如民始曰不過飮一杯矣又敎龍輔公轍等曰卿等則何如龍輔等曰或飮一杯或飮半杯而醉矣又敎賤臣與抄啓文臣等曰爾等則飮幾何近淳履載等曰臣等則未敢飮半杯矣賤臣曰臣則飮半杯而止矣浚欽啓溫弘謙等曰臣等亦不過半杯而醉矣命以次賜酒酒數巡又命錫泰等賜酒民始等以下酒盡醉仍命退諸臣以次退出
정조 23년
行都承旨徐龍輔坐左承旨宋銓坐右承旨金啓洛坐直左副承旨鄭尙愚坐右副承旨朴基正坐直同副承旨沈象奎坐注書柳台佐呈辭在外金啓溫仕假注書李允謙仕直事變假注書朴昌擧仕
정조 23년
鄭尙愚啓曰明日再明日光陵忌辰祭齋戒正日相値視事頉稟之意敢啓傳曰知道
정조 23년
傳于鄭尙愚曰禮房承旨馳詣宣武祠奉審摘奸以來
정조 23년
朴基正啓曰卽者義禁府都事來言姑放罪人李儒慶過大臣襄禮後還囚捧供事命下矣李儒慶今當還囚捧供而判義禁洪良浩鍼灸呈辭知義禁權未肅拜一員未差只有同義禁鄭大容一人不得備員開坐云知義禁權卽爲牌招使之擧行何如傳曰允
정조 23년
朴基正啓曰知義禁權牌不進推考傳旨今方捧入而姑放罪人李儒慶當爲捧供如是違牌不卽擧行事甚未安更爲牌招何如傳曰許遞與未差之代前望單子入之待下批待開門牌招察任與他囚捧供待判付仍爲議處照律
정조 23년
禁府堂上前望單子入之知義禁徐邁修同義禁姜彞正落點
정조 23년
朴基正啓曰執義高宅謙下諭後過限不上來依定式遞差傳旨及禁推傳旨捧入之意敢啓傳曰知道
정조 23년
以高宅謙禁推傳旨傳于朴基正曰分揀
정조 23년
兵曹口傳政事以吳毅常爲御營中軍
정조 23년
鄭尙愚以內醫院都提調提調意啓曰內醫李命鎰旣已加資御醫差下何如傳曰允
정조 23년
沈象奎以兵曹言啓曰今日各廳堂下武臣朔試射時都摠府都事韓德增訓鍊院主簿李漢鼎宣傳官金麟鍾武臣兼宣傳官李東述丁海翼鄭魯誠等俱未滿四中昨年九月朔退試時武臣兼宣傳官尹相泰未滿四中十月朔退試時訓鍊院主簿諸景彧未滿四中十一月朔退試時武臣兼宣傳官尹勉鎭未滿四中竝依定式各決棍十度訓鍊院主簿沈柳葉箭邊二中騎芻一中以矢數計之雖未滿四中騎芻例有倍劃之規依此例勿爲決棍呈辭受由人等退試次姑爲懸頉以入之意敢啓傳曰知道
정조 23년
沈象奎以兵曹言啓曰南行宣傳官李熙章未滿十朔依前例成才間姑爲停試之意敢啓傳曰知道
정조 23년
沈象奎備邊司言啓曰供上紙貢人詢瘼所懷草記批旨內供上紙貢人事如是處之甚便依此爲之而礦銀異於萊銀萬一代捧之初點退星品來頭爲弊必至於責納十上時時品而後已此一款相議酌定後草記事卿等知悉事命下矣點退之不能無慮卽渠輩所欲言不敢道者而今此下敎若是畢燭謹依批旨爛加相議後考諸地部吹鍊之例參以貢人所陳之說丁銀則論以八星天銀則定以十星丁銀十兩代以天銀八兩代納則星數旣無加減後弊不期防而自防以此分付如或以丁銀措備之時則自當依前以丁銀擧行一體定式施行何如傳曰允
정조 23년
朴基正以成均館行大司成意啓曰文廟守僕洪五蕃物故代草記傳曰知道洪五蕃卽知名之人又是入學時守僕也分付該廳優給恤典如有族屬隨闕充差可也事命下矣守僕金聖洽朔數已滿其代依承傳以洪五蕃之子忠彦備三望受點次別單書入之意敢啓傳曰知道
정조 23년
朴基正以成均館行大司成意啓曰文廟守僕依宗廟守僕例試才啓下事曾有定式矣守僕鄭宗潤方禹興汰去之代以曾經生徒守僕試才抄擇備三望受點次別單書入之意敢啓傳曰知道
정조 23년
沈象奎以敦寧府言啓曰去二月初八日口傳下敎內江原道金城縣定配罪人崔相崑放令該府隨闕還屬後草記事命下矣依下敎本府書吏有闕之代崔相崑還差之意敢啓傳曰知道
정조 23년
朴基正以刑曹言啓曰頃因義禁府啓辭興陽呂島定配罪人崔相耆子命說欺罔呈單混被疎放罪嚴刑定配事草記傳曰旣云出他不知則安知非柳得家上典之所爲乎更爲嚴覈以爲罪其罪之地而崔命說若有奸情則其罪豈至於刑徒乎各別詳査歸一可也事命下矣臣等謹依批旨內辭意反覆究覈則崔命說以爲當初呈單全出於韓大洪所爲而渠則在鄕不知一直發明柳得卽大洪之婢夫而呈單禁府者也所供內單子果是大洪之書給而以命說書給告于禁府者一從大洪之指揮今始自服奸情已露矣大洪名係朝官不知欺天之爲重罪敢以尙耆之母年七十以無爲有肆然呈單者究厥所爲萬萬痛駭所當從重勘斷而係是朝官移義禁府處之柳得之聽其慫慂誣告王府漫漶事情者亦極痛惡自臣曹考律嚴勘何如傳曰允
정조 23년
朴基正以義禁府言啓曰刑曹啓辭內韓大洪係是朝官移本府處之事允下矣韓大洪今方待命拿囚之意敢啓傳曰知道
정조 23년
行大司諫閔台爀司諫曺允遂應敎洪樂游副應敎尹序東掌令玄重祚鄭澣持平李東宇南惠寬校理尹羽烈閔命爀副校理李貞運南履翼正言尹涵李敬參修撰韓用鐸金履載副修撰朴崙壽尹益烈啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王之慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等節又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相貫者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人之憤鬱由是益激宗社之虞憂從此轉甚三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑又啓曰噫嘻痛矣從古亂逆何限而窮凶極惡豈有如德相者哉蝨付權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典又啓曰噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千萬化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之計樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十三字刀削姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈鬱國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典又啓曰十四行刀削答曰不五字刀削
정조 23년
行大司諫閔台爀司諫曺允遂掌令玄重祚鄭澣持平李東宇南惠寬正言尹涵李敬參啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆黨密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以頑凶之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果如諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番之夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所昨爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間前今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慘恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常唱和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可杖擧罄竹而難以盡書權傾人主而威福在手鉗制朝臣而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行半刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今逆復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸逆謀自綻天討快行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖貫通五字刀削鉤覈之路惟在此賊之盤問而半夜特敎出付縣獄鞫體之壞損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦憲萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贜畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀削與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天網絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移拜近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彞之心孰不欲明張沬飮疾聲嚴討而渠乃身居臺職忽稱癩狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 23년
掌令玄重祚鄭澣持平李東宇南惠寬啓曰今於疎決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例栲訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終至於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷臣伏見傳敎下者有金甲島定配罪人成德雨放送之命臣不勝愕然憂歎之至噫近日以來懲討不嚴義理愈晦嘗試顧瞻之輩孽芽其間至于成德雨輩而極矣暗試手勢角勝公議漫漶於人鬼之分觀望於陰陽之界顯有立跡之意究其情狀合置重辟再昨冬臨門處分實出於靖世道正人心之聖德至意而畢竟勘律止於島配則已是失刑之大者今此全釋之命忽下於此際竊恐從今以後隄防漸壞亂逆益肆請還寢金甲島定配罪人成德雨放送之命日前永禧殿動駕時壯勇營把摠鄭彦衡祗迎班就位之後人馬下隷置之班側麾之不去以致喧雜云臺監呈課旣如是則不可無警責之道請壯勇把摠鄭彦衡拿問處之答曰不允成德雨事亟停勿煩鄭彦衡事依啓
정조 23년
行大司諫閔台爀司諫曺允遂正言尹涵李敬參啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彞天輩出而亦一變怪也姜彞天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨付使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彞天至於金鑢本以憸邪之徒投入妖陰之數招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彞天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽爾發配妖黨何以知畏民志何以底定請濟州牧定配罪人姜彞天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 23년
掌令玄重祚鄭澣持平李東宇南惠寬正言尹涵李敬參啓曰臣等俱以無似忝叨見職隨行逐隊未效一日之責恒切悚恧向於伏閤請對之日連陳所懷旣承遞差之命而纔經一宿旋下勿施之敎名以臺官旣遞旋仍未有恬然行公之例及其相率登筵又以伊日所懷之昧例諫院長僚至被特遞之罰臣等旣與之同失獨不宜苟免則尤豈可蹲仍職次而懲討義重他不暇顧筵奏閤啓冒沒爲之淟涊盤礴以至今日此雖出於事會之萬不獲已而其所拚棄廉隅壞損臺體無復餘地其何敢諉之於事屬旣往而一味晏然於臺次乎請命遞斥臣等之職答曰勿辭亦勿退待
정조 23년
傳于徐龍輔曰新印太學恩杯詩集宙合樓一件西庫十三件外奎章閣內閣外閣政院玉堂春坊鑄字所五處史庫成均館四學禮曹各藏一件泮製御考屢魁嵬等儒生丙申到記居魁上舍生鄭志儉丁酉應製上舍生李台漢金禧燮沈喜永戊戌應製上舍生金熙朝辛丑應製上舍生韓允鎭崔光泰崔炤金文欽尹光顔幼學安有相講製抄啓文臣洪仁浩壬寅應製幼學李崑秀南公轍沈象奎尹行恁癸卯應製上舍生李尙榮金復仁洪義浩南涑李毅采閔令儒朴孝成朴猷煥鄭履祿沈鳳錫張至冕柳師模金鎰幼學金祖淳甲辰應製上舍生李基慶李貞運權晙鄭最成洪樂安金秀臣李明孚己巳應製上舍生金和鍾金羲淳幼學李相璜丙午應製上舍生嚴耆崔壽亨丁未應製上舍生金明淳權太應尹最遠朴宗臣丁若鏞徐有望李晩秀金處巖鄭魯榮朴宗雨韓應濂金碩鉉洪聖肇尹涵幼學韓用成金師範朴宗山李弘謙姜應一呂善容宋知濂尹愼尹濟弘戊申應製上舍生朴宗洪尹永儀李弘達幼學尹魯東李來鉉洪樂浚己酉應製上舍生金樂行華城應製賜第人權倚趙萬元任希存沈徽鎭沈厚鎭尹持昇任厚常李奭祚許暕閔榮祖華城別試文科人崔之聖柳聖儀華城應製特賜小科人黃明漢李龍鎭李師淳沈常鎭庚戌應製上舍生李光顯李存秀李漢喬李致薰閔致載趙道宇李日暐幼學洪奭周申夔朝權中倫任履周杜萬馨辛亥頒餻賜第人金熙華權熀應製上舍生尹益烈閔致福李鍾夏金箕應安光宇成海應李光輔林漢浩幼學蔡弘遠金照吳泰曾金近淳趙學春李壽薰李載南申惠淵參奉申龜朝金基普縣監李最源申光河令朴知源學官朴顯範主簿金彞行前都事申翼顯副司果鄭東愈壬子應製上舍生李英紹曺錫中黃基天幼學柳遠鳴具孝元癸丑應製上舍生申鳳朝柳之羽李允謙李勉昇閔命爀甲寅頒餻賜第人李始源應製上舍生金相任李卿尹朴宗羽兪應煥李命熙李章垕李基讓任天常李游夏乙卯應製上舍生金履永李大圭李㷞金世淵洪始杰南巖老權襈申頤朝具康丙辰應製上舍生蔡一揆金啓溫丁巳應製上舍生金命淵金鋼李翼李英玉洪志燮姜履元幼學李台升崔漢翼戊午應製上舍生金會淵朴宗球李在璣鄭祖榮權徹等一百七十人恩杯詩製進儒生上舍生張志憲宋堯相李鎭林漢儒金匡炅成烈趙學駿崔楨勳朴道敏趙相羽高堯明申百祿鄭淞金煥奎宋碩寬趙學愼李憲愚吳彦載朴燦玟車雲翼李長演睦允中韓錫朝李是銑趙漢逵李箕采崔準東柳煥謙廉德隅朴鍟宋文顯趙匡鼎林長殷沈鍈黃仁紀南宮愿安周彬孫秉魯李如愚任尙泰朴善浩安棨韓錫敏申光軾安榮鄭東元尹璿東權漢玉金聖球朴周源李楘朴長鉉成致商李興慶金鍾和李復性林沔浩洪履黿韓性謙洪晩榮李顯周柳諫李漢德李益閔鍾吉鄭夏榮沈樂源南履正洪善容金商礪李河運姜顯永閔致孝李基善柳佺李敎明權應錫玄承祚鄭東晩權丕應沈曅李是釬趙奎采沈性浩李復心李舒李義實李東浚金載駿金冕鎭趙鎭順朴義和朴昌壽洪秉鉉李漢崇鄭夏容睦仁圭沈徽永李仁行李麒峻權大觀南鼎寬李殷儒沈榮鎭朴宗龜洪秉善洪仁榮宋文晦權燁林星鎭徐檍李壽薰沈來永權中敏申在明兪益柱尹行慶金愚淳柳之翊柳之和朴呂壽李廷植宋雲載金鎭韓錫春柳溵李朝鉉兪漢寔柳石鳴金熙臣洪益聞鄭東勉鄭可默崔鶴羽沈日魯安洙任壽益徐鼎輔徐有本趙晉和李魯新李審度洪達榮趙亨基沈魯崇兪孟柱李峙德閔祖榮韓象洪李光軾金處明柳華喆任希季吳霑韓用謙尹義植趙民和金炳翼金泰鍾趙雲翊李鎭觀朴弘源李源成柳信根洪樂鉉李義用沈魯成安老集李潮李中鎭沈魯巖李羲贊李韶九李志淵尹行澈趙毅淳趙琮鎭沈英錫閔箕世宋翼淵鄭弼東李鋐金學淳李明鎬兪伯煥任得常李升淵宋暹申慶會尹浚朴宗珩李羲斗徐有鎭李運英權徽權耇李尙愚李在修趙庭和李鉐韓在洙趙守仁南周獻李顯相朴潞壽金達聲李東師沈應奎李光鉉李鎭華趙鍾永沈湜韓用諴李永老任存常尹致赫南秉寬林稷臣朴宗薰趙鎭壽柳玉鳴曺錫正等二百二十二人應製閣臣承史檢校提學鄭民始原任直提學金載瓚都承旨韓晩裕左承旨李書九左副承旨李翊模別兼春秋洪樂游時原任閣臣原任直提學金憙李秉模原任提學沈煥之原任直提學徐鼎修直提學徐龍輔原任直提學鄭大容原任直閣徐榮輔原任待敎徐有榘大提學洪良浩抄啓文臣李魯春李羲甲柳台佐申絢姜浚欽洪命周李東萬金履載金熙周金熙洛李英發各頒一件
정조 23년
領府事金憙疏曰伏以聖候靜攝不日康復區區焦憂之餘慶幸曷極臣自伏聞鄭妻罪名宥釋之命雖在病伏昏昏殆沒省覺之中腔血煎熬心膽墜地直欲溘然而無知矣仍復伏而思之竊求其所以然於我聖上今日之過擧則此全由於體先王三字而臣請冒萬死只就此三字而略陳之夫人君之孝莫大乎善繼而以後王而體先王之志者卽所謂善繼則今日群下之所以蘄望於我殿下者顧不在於克體先大王之志以盡善繼之道乎然則殿下雖以鄭妻之宥釋有此體先志之敎而臣愚死罪竊敢以爲殿下之克體先志以盡善繼之道者不在乎是而不如是然後方可謂體先志而善繼之矣臣固愚闇無所知識而亦豈無其說乎噫嘻痛矣鄭妻之千罪萬惡可勝誅哉苟使其罪惡彰露無餘於先王之時則必不以平日之止慈晷刻容貸於覆載之間以是推之則先王之志有可以仰認於今日而乃殿下不忍斷以大義致于磬甸此已失刑之大者而旣又自島而近畿自近畿而城闉每有一過擧輒加一層節至于今日之過擧而極矣有如是之過擧而乃反以體先志爲敎其所以固拒群下之爭執者一則體先志之敎也二則體先志之敎也而此敎一下將使三綱淪而九法斁人不人而國不國嗚呼古聖王善繼之道豈如是乎此臣所以敢以爲不如是然後方可謂體先志而殿下所敎體先志非臣所謂體先志也爲今日臣子者孰忍以殿下之過擧爲殿下之體先志甘自歸於蔑倫彞忘君讎之科乎噫以殿下之達孝凡於踐位述事之際莫非體先志之道而獨於今日之過擧雖敎以體先志而實非所以體先志之道是豈群下素所蘄望者乎臣於乙卯冬辭祿之疏尾附數語而批敎截嚴原疏還下至今追思惶愧欲死而今又忠憤所激他未暇顧不敢終默猥暴愚衷伏乞聖明治臣之罪察臣之言特允群下之請亟降反汗之命以立倫綱以安宗社以盡體先王之道千萬至祝臣無任云云答曰省疏具悉卿懇綸音見之則予意知之卿亦當犁然矣見今日候和暢正合登途卿須體予念卿之意卽爲上來仍傳于鄭尙愚曰此批答下諭道臣令地方官傳諭
정조 23년
司直金養直疏曰伏以臣草莽微賤在野食土早知農爲大本自意老於田家死於田家何幸聖恩至重爲宰五年陞資二品感佩洪渥圖報無地猥以陣圖妄進蕘說言愚法疎冒犯至重臣何敢以無知更有妄言然臣伏以殿下於昨年十月己未之日以堂構之孝思下絲綸之溫命俯詢農務臣意謂八路士民習於農務者必以利農之說多有仰對臣聞自初至今進言者雖多未聞有以農之急務爲言者臣雖愚昧竊爲慨然玆敢昧死進言臣以爲農之本在水有水則農稔可必無水則荒歉可知故雨順風調則其歲必登雨不順而風不調則其歲然是乃天之所使非人力之可致也故自古以來塞洑隄堰貯水引水以備旱乾此則誠爲人力所及臣伏以昨年旱魃爲災自春至夏其雨而不雨伊時臣伏聞殿下以旱爲憂焦思渴慮丙枕不安臣無計救旱合手禱天亦無奈何當時臣見華城之大有坪中萬石渠下有水淵淵決而灌田十里平郊水色滿地四月未晦民皆移秧及秋大登自玆以後雖至萬年其處農民必不遇饑伊誰之賜斷自宸衷洋洋聖德與水俱深臣撫玆回思有數般方略玆以愚見敢陳八條以進於螭陛之下伏願殿下恕其愚妄採其一得其一臣見農民或於秋後更築田隄不放其水而田間細流及三冬雨雪竝受而貯之及至時屆因以其水移秧而乃克有秋此足爲法臣願殿下先以華城爲伐柯之則使夫各處農民必於長谷畓夥之地限以五六十步間間築堤橫塞一谷冬春貯水及時移秧庶幾以水爲農八域效之其利豈不博哉其二臣以爲華城後坪土下田良一望無際皆是民畓然其地皆爲乾坪坪中有川川雖大而爲土川雖欲築洑雨下水至隨卽掘去無計可施磈石易轉柴木浮去故茫茫大野自古爲乾坪陳廢過半可不惜哉臣以爲柔能制剛空石一立足以塞丈水若使其田夫計其落種斗數有一斗畓者持一空石而赴役則衆夫所合可至累千百數作石盛土厚築其洑又以連索作桴鱗次布之下至五十步以受瀑下以防掘去則可以完築遂使農民開渠分漑以水治農可以農不失時而風聲所及八路取法焉其爲利農果何如哉其三臣以爲農夫至愚皆無遠慮故每於秋穫之後塞洑諸處皆放其水不爲留貯野爲乾坪及至三春或無雨澤川流旣縮始乃塞洑水未普及蒙利不廣臣以爲地旣深濕旱不易乾水旣深瀦旱不易縮然則雖在秋秋何必放水臣願使農夫每於收穫之後改築其洑勿放其流長灌於田使夫一野長爲水坪及時耕稼豈有水縮不給之弊哉臣以爲此法極好其四臣以爲修築陂池廣拓田疇自古務農之法也臣見華城後坪間多細流碧山道下柳川南流川雖小而水則多雖有一二舊洑而未盡其利今若量其地形加築長堰受其細流及川流而貯之自秋至春以灌其野則水利綿長可期於一坪之地盡爲水田何旱之足憂臣又見下柳川南有地名泥溪者山脚兩邊周回谷口甚狹而中有源流谷谷出來至于洞口合爲一川而左右皆是荒田薄畓其下平郊極爲廣豁而盡爲乾坪若於洞口築堰而貯水則足以止一野盡灌之水雖以湖西合德關北七里無以過此伏願殿下又以城北如意橋水法試諸城南築起一堰使一坪蒙利至於秋成黃雲滿野則來人去人目見口傳而八路效之爲一國之大利夫東漸西被帝舜之德也自近而遠文王之化也伏願殿下興此水功始於華城成於八域以爲萬世之聖師焉其五臣以爲水利雖然農利多端樊遲問稼夫子曰吾不如老農聖人之至言爲法於後世夫麥租宜於乾播東荳宜於薄田是乃隨其土性而耕稼者也土甘而重者地力厚生穀必多土瘠而輕者地力微生穀必少此大禹所以荒度九州成賦三等而墳黎泥壤厥貢各殊者也臣以爲東土務農山野有異南北不同嶺東以兩牛橫駕而耕湖南以兩牛連駕而耕畿人以一牛單駕而耕橫駕連駕實爲深耕似盡地力至於單駕似不深耕未盡地力然而關東山厚地力深藏湖南土厚地力堅實若不深耕無以得力至於畿甸山川露態地氣外浮若使深耕地力消散反爲不利故老農知此隨宜以耕得其地利故利於野者不利於峽宜於燥者不宜於濕山稻種於乾田泉種於寒水村村異種邑邑殊農臣願以生於其鄕長於某鄕知某田可藝某穀某畓可稼某稻者從其鄕之所願定爲一鄕之農老以勸其農庶幾有補於農功其六臣以爲民逢聖世生息極蕃衣食甚廣故田阡畓陌或有可耕之處則耕之舊荒今陳或有可起之處則起之以爲生穀之道而邑有奸吏里有奸鄕謂以加耕必徵其稅稱以新起必執其卜元結以外每有加徵正續以外又有新稅把束之微不貸於民而升斗之穀不歸於公且其起之所出不能當其所徵故棄其耕而不耕廢其起而不起豈不惜哉地不加闢民不加給良由是也伏願殿下嚴飭道臣及邑宰其新起者限十年勿稅快成田形然後始爲執卜其加耕者本是結內永勿執卜以爲惠民起耕之道其七臣聞今之進言者或曰禁其注秧專以水種乾播爲農是誠徒知其一未知其二夫大農之家僅治四石畓農至於五石則必有廣地之荒若專以水種乾播爲農則四石之家不能治一石夫農夫雖以八口之家至於三農竝劇之時晷刻爭先之地不能以八專治必須雇人而雇人一夫價過十文饋飽三時然後可以得治而水𥢌乾播半燥半濕稂莠之先茂則一斗播種之地三除雇人二十猶少至於以水治秧則三人足矣四人過矣且乾播自有其處失宜則不可春旱土乾播處生塵然後可以播種若雨暘不齊燥濕不一則立苗不善衆草交茂如此之年雖欲乾播不可得也又以水播言之本地無水僅至立苗因以亢旱苗下龜坼草昧細莖竝根而枯其後雖以甘霈注之不可改茁伊時雖欲反耕種秧若無注秧以何物移且水種逢旱乾播逢濕雖以倍出之美畓功勞十倍而所出不滿十斗若或禁秧雖値雨暘均適之年人力不給之地陳廢過半豈不憫哉大凡利農之道水功最大得水則雖秧無憂雖野可農何必因噎廢食至於禁秧乎且臣聞或者之說以勿防洑勿鑿池爲言是亦偏見夫八域之防洑築堰而蒙利者幾千萬處今忽廢棄反以起田則雖以百穀種之皆不如禾農且至三夏大雨時行野田皆沈田種能免於腐傷乎臣以爲移秧必不可禁防洑築堰亦不可廢其八臣以爲今之華城園寢所奉保障所賴尊重自別財可豐阜民可完聚而環一境數百里之內土地甚薄生穀不饒居民所以貧殘或一面之地全無富饒之民蓋其地薄賦重之故也何者昔在乙卯改量時分等不均執卜有偏以畓論之則一斗之落稅或過三四卜而一年所出豐歲不過一石以田論之則一日之耕或過數十卜而良田種稅之外尙有餘利薄田則種稅每多不贍故畓之陳荒者雖小田之廢棄者極多四十年來或爲樹木之陳或爲牛馬之場而稅則如常故殘民每賣其良田以應其薄田之稅至於終頭則間有棄田離鄕者矣再昨年間恩典特下新起還陳者使勿徵稅斯民之蒙恩非不深重然元田之賦重者末由革弊臣伏願殿下諮諏於廟堂可否於守臣詳細改量以倣廣州之例使民利農漸益成聚則華城因爲富邑然後講武試藝守護於仙寢捍衛於堅城則可以爲萬年防禦之固臣進此八條以爲利農之說而尾陳一言以效獻芹之誠臣聞農家雜說曰芙蓉花開之時取其第一朶秤其輕重以知來年米價之貴賤又曰欲知來年某穀之爲豐先看今年五禾之茂盛者種之禾生於棗或楊黍生於楡大豆生於槐小豆生於李麻生於楊或荊臣見昨年棗葉盛而老楊茂今歲禾農可勸又見四時立節歌曰冬至天晴無日色來年正唱太平歌立春詩曰但得立春晴一日農夫不用力耕田除夕歌曰但逢此日晴明好分付農家好放懷臣見昨年冬至天色果晴而日光依微立春又復晴明兼是除日臣以此三句詩意推之皆是吉兆又見正朝微有西風東方有黃雲吉氣今歲之豐穰可占又見古方云正月初三日雨四月水多四日雨五月水多臣見今年初三日天有雪初四日夕雨是爲吉兆臣以爲四月五月卽農家最緊之月時若有雨而農民趁早耕種及是兩月無失其務則其後雖有小旱不甚爲害臣以爲今年勸稼以早爲可臣無知愚妄敢進野言以塵聖明之下惶恐無任云云省疏具悉諸條所陳儘有意見許令廟堂可以採用者草記稟處
정조 23년
己未三月二十八日辰時上御便殿同副承旨入侍時同副承旨沈象奎假注書李允謙記注官金景煥編修官洪樂游二直提學李晩秀原任直閣南公轍金祖淳以次進伏訖上曰迎鑾儒生應制試券今方考取同副與別兼春秋詳細看準於儒生擧案冊中隨考隨錄而詩賦表呈券人各其名下這這懸錄與榜目相準時無或違錯可也象奎樂游承命擧行上曰鑄字所入來抄啓文臣入侍事分付景煥承命出傳與金近淳金履載姜浚欽金啓溫李弘謙偕入進伏敎近淳等曰各件榜目爾等分書也近淳等承命擧行上曰注書與別兼春秋亦書榜目可也賤臣等承命分書命宣飯上曰昨日宿醉未蘇不可不解醒仍命賜酒近淳等以次奉飮御考訖上曰賦居首洪志燮鋪敍文字有違本文不可置諸上頭仍改二下爲三上等以其試券輪示抄啓文臣訖仍命退諸臣以次退出
정조 23년
己未三月二十八日申時上御便殿左副承旨右副承旨入侍時左副承旨鄭尙愚右副承旨朴基正假注書李允謙記注官金景煥編修官洪樂游以次進伏訖命書傳敎曰春謁後當爲酬應已有筵敎三十日次對進定於明日又命書傳敎曰拜宮還路至太學洞口見館學諸生之迎鑾以歲後初見遍詢好在降題試取古詩居首三上一進士成烈排律居首三上一進士趙學駿賦居首三上一進士李東師表居首三下一進士李志淵各新印春秋一件賜給古詩之次三上進士李在璣生員趙雲翊排律之次三上幼學鄭鴻慶賦之次三上進士李運英幼學柳鼎養生員洪志燮表之次三下生員趙民和沈鍈生員洪聖肇進士南鼎寬等今年各朔日次殿講到記節製雖或圓點未滿食堂未參與居首諸人皆令許赴其中幼學則到記節製許赴古詩三中進士申惠淵等三下進士趙匡鼎等排律三中進士朴長鉉等三下幼學鄭濯等賦三中幼學柳訸等三下進士李英源等生進則許赴到記節製幼學則許赴春秋到記事分付成均館入格儒生日次殿講日待令考之國朝故事文臣參下乏人則例設春塘臺試取武臣宣傳官乏人則亦設春塘臺以儒生對擧近日因文臣之乏人而行且陞遷設科取人古例可遵而時値農節秋亦當行謁聖就應設之試合有拔尤之政依先朝儒生試取時先製後講之已例到記製述則先取幾人更試出榜日次殿講則製講從願先取幾人更試出榜人製三製則通方外臨殿備七試官試取亦令諸生知悉仍敎曰在儒生輩不勞而得赴於到記節製者猶勝於一件冊子賞格矣尙愚曰然矣仍命退承史以次退出
정조 23년
己未三月二十八日酉時上御便殿坐直承旨入侍時右承旨金啓洛假注書李允謙記注官金景煥編修官洪樂游以次進伏訖上曰承旨爲抄啓文臣時雖已大鳴而曾未得參於儒生應製故今番恩杯詩集頒賜時未免見漏甚可惜也仍下恩杯詩集一件啓洛跪受上曰昨日大臣以爲此後籌坐賓對未敢如例進參云俄者次對進定之後大臣果來會於明日云耶啓洛曰姑未聞之矣仍命退承史以次退出
정조 23년
行都承旨徐龍輔病左承旨宋銓坐右承旨金啓洛議政府肄儀進左副承旨鄭尙愚坐直右副承旨朴基正坐直同副承旨沈象奎內閣直注書柳台佐病金啓溫仕假注書李允謙仕直事變假注書朴昌擧仕
정조 23년
鄭尙愚啓曰明日常參經筵取稟傳曰停
정조 23년
朴基正啓曰大司憲李城輔在外執義未差掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
金啓洛啓曰御營廳將官來言今日本廳軍兵日次私習云矣敢啓傳曰知道
정조 23년
鄭尙愚啓曰明日宗廟景慕宮朔祭傳香及雩祀壇祭傳香禮房承旨當爲齋宿而左副承旨鄭尙愚今日不爲仕進卽爲牌招何如傳曰允
정조 23년
以英陵寧陵章陵奉審書啓傳于鄭尙愚曰可以修改者令該曹稟處英陵寧陵流來木根雖非時任齋郞之不能禁飭而新斫之根亦有被捉當該官員等令該曹依定式計株削仕章陵則該齋郞捧現告令該府拿問考律嚴處可也
정조 23년
傳于鄭尙愚曰發遣吏郞諸執事淸齋與否摘奸以來
정조 23년
朴基正以義禁府言啓曰姑放罪人李儒慶還囚捧供以入之意敢啓傳曰知道
정조 23년
朴基正以義禁府言啓曰時囚罪人鄭彦衡原情公事判付內區別公議勘放草記事命下矣取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贜外笞杖竝收贖矣鄭彦衡杖八十收贖奪告身三等而其十代祖蘭宗佐理功臣云功減一等杖七十收贖奪告身二等放送何如傳曰允